สังคมข่าวหุ้น
ดัชนีตลาดหุ้นไทยปิดที่ระดับ 1,601.09 จุด +2.34 จุด มูลค่าการซื้อขายราว 58,838.20 ลบ. จับตาการทยอยแจ้งงบไตรมาส 2/2565 และงวด 6 เดือนแรกของบจ.
ดัชนีตลาดหุ้นไทยปิดที่ระดับ 1,601.09 จุด +2.34 จุด มูลค่าการซื้อขายราว 58,838.20 ลบ. จับตาการทยอยแจ้งงบไตรมาส 2/2565 และงวด 6 เดือนแรกของบจ.
7 ส.ค. 2565

ดัชนีตลาดหุ้นไทยปิดที่ระดับ 1,601.09 จุด เพิ่มขึ้น 2.34 จุด มูลค่าการซื้อขายราว 58,838.20 ล้านบาท จับตาการทยอยแจ้งงบไตรมาส 2/2565 และงวด 6 เดือนแรกของบริษัทจดทะเบียนที่ยังมีออกมาอย่างต่อเนื่อง อีกทั้งตลาดคาดการประชุมคณะกรรมการนโยบายการเงิน (กนง.) ที่จะประชุมในวันที่ 10 ส.ค.นี้ น่าจะปรับขึ้นดอกเบี้ย
ราคาหุ้น RCL ล่าสุด (5 ส.ค. 2565) ปิดตลาดที่ 40.25 บาท เพิ่มขึ้น 3.21% รับข่าวดีแจ้งงบไตรมาส 2/2565 โกยกำไรสุทธิ 7,358 ล้านบาท โต 131% ส่วนงบครึ่งปีแรกฟันกำไรสุทธิ 15,580 ล้านบาท พุ่งกระฉูด 154% หลังอัตราค่าระวางสูง ปริมาณขนส่งเพิ่ม พร้อมจ่ายปันผล 1.75 บาท/หุ้น คิดเป็นยีลด์ราว 4.34% ถือว่าอยู่ในระดับน่าสนใจ เตรียมขึ้น XD วันที่ 18 ส.ค.นี้
RT ประกาศแต่งตั้ง KTBST ร่วมกับ บล. 8 แห่ง ออกหุ้นกู้ 2 ชุด อายุ 3 ปี 6 เดือน อัตราดอกเบี้ย 5.25% และ อายุ 5 ปี อัตราดอกเบี้ย 5.75% มูลค่าไม่เกิน 1,000 ล้านบาท ให้แก่ผู้ลงทุนสถาบัน-ผู้ลงทุนรายใหญ่ เตรียมเงินลงทุนไว้เพิ่มศักยภาพในการรับงานโครงการใหม่ เสริมแบ็กล็อกให้ได้ตามเป้าหมาย 8,500 ล้านบาท พร้อมเป็นเงินทุนหมุนเวียนโครงการก่อสร้าง และเพื่อชำระเงินกู้กับสถาบันทางการเงิน เปิดจองวันที่ 8-10 ส.ค. 2565 และออกหุ้นกู้วันที่ 11 ส.ค. 2565 ด้าน APM ที่ปรึกษาการเงิน ตอกย้ำโอกาสการเติบโตของธุรกิจ รองรับงานก่อสร้างภาครัฐ ด้าน “ทริสเรทติ้ง” จัดอันดับความน่าเชื่อถือไว้ระดับ ‘BBB-’ แนวโน้มอันดับเครดิต ‘Stable’ หรือ ‘คงที่’ จากการเป็นผู้รับเหมาที่มีความเชี่ยวชาญและมีประสบการณ์เฉพาะทาง มีผลงานก่อสร้างอุโมงค์และโครงสร้างใต้ดินซึ่งได้รับความไว้วางใจจากทั้งภาครัฐและเอกชน
เอ็มดี INSET “ศักดิ์บวร พุกกะณะสุต” ส่งซิกแนวโน้มครึ่งปีหลังดีกว่าช่วงครึ่งปีแรกที่มีกำไรสุทธิ 64.90 ล้านบาท เพิ่มขึ้น 8.05% และมีรายได้รวม 687.06 ล้านบาท โต 8.83% จากการเร่งขยายตัวของผู้ประกอบการในด้านธุรกิจ Data Center และ Cloud ลุยเข้าร่วมประมูลงานใหม่เพิ่มมูลค่ารวม 2,000 ล้านบาท คาดจะมีการทยอยประกาศผลการประมูลทั้งหมดภายในสิ้นปีนี้ ลุ้นได้รับงานไม่ต่ำกว่า 50%
MAKRO เดินหน้าขยายสาขาต่างประเทศ เตรียมเปิดสาขา 3 ในกัมพูชา ที่กรุงพนมเปญ หวังรองรับกำลังซื้อและการขยายตัวของภาคธุรกิจการท่องเที่ยวที่กำลังฟื้นตัว พร้อมพาสินค้าเอสเอ็มอีไทยมากกว่า 300 รายการไปเติบโตระดับภูมิภาค แย้มอยู่ระหว่างการก่อสร้างและดำเนินการที่อินเดีย และจีน คาดจะทยอยเปิดให้บริการอย่างต่อเนื่อง
หุ้นไอพีโอน้องใหม่ “ท่าฉาง กรีน เอ็นเนอร์ยี่” หรือ TGE ผู้ผลิตและจำหน่ายกระแสไฟฟ้าจากพลังงานทดแทน เตรียมเสนอขายไม่เกิน 600 ล้านหุ้น  เคาะราคาขาย 2 บาท/หุ้น เริ่มเปิดจองวันที่ 9-11 ส.ค.นี้ เล็งเข้าเทรดในตลาด SET วันที่ 19 ส.ค.นี้ เดินหน้าขยายการลงทุนพลังงานทดแทนทั้งในและต่างประเทศ ดันกำลังการผลิตโตตามเป้า 100 เมกะวัตต์ภายในปี 2570 และเป็น 200 เมกะวัตต์ในปี 2575 อย่างไรก็ตาม ราคาไอพีโอที่ 2 บาท คิดเป็น P/E Ratio​ ที่ 15.3-21 เท่า ยังต่ำหากเทียบกับบริษัทที่มีธุรกิจคล้ายคลึงกันที่จดทะเบียนในตลาดหลักทรัพย์ 4 บริษัท ได้แก่ ACE, CV, ETC, TPCH มีค่าเฉลี่ยประมาณ 28.2 เท่า